Bafana klop Soedan in Soweto | Netwerk24
Lebogang Phiri van Bafana Bafana (links) en Soedan se Elyas Samawal in aksie Sondag in die Orlando-stadion in Soweto. Foto: Gallo Images
Lebogang Phiri het in die 45ste minuut Bafana se enigste doel aangeteken nadat die besoekers nie 'n skop van Thulani Serero kon keer nie en Phiri by was om dit met 'n kanonskoot in die doelhok te laat beland.
Molefi Ntseki, afrigter van Bafana, het verskeie veranderings aan die span aangebring wat Donderdagaand met 2-0 deur Ghana getroef is.
Bafana het oorheers, maar soos gewoonlik het die afronding ontbreek en het verskeie kanse om doele aan te teken deur die vingers geglip.
Soedan, wat 128ste op Fifa se wêreldranglys is, het in die tweede helfte beter vertoon en Bafana soms onder druk geplaas.
Bafana se doelwagter, Ronwen Williams, is egter eers in die middel van die tweede helfte die eerste keer getoets toe hy 'n kopskoot, boonop vanuit 'n onkantposisie, moes keer.
Bafana se Bradley Grobler het in die 82ste minuut die bal in Soedan se doelhok laat beland, maar daar is beslis dat hy onkant was en die doel is nie toegeken nie. – Sportredaksie en kickoff.com